**תזכיר חוק**

1. **שם החוק המוצע**

הצעת חוק השידור הציבורי הישראלי (תיקון מס' 8), התשע"ז-2017.

1. **עיקרי החוק המוצע והצורך בו**

ביום 11 באוגוסט 2014 פורסם חוק השידור הציבורי הישראלי, התשע"ד-2014 ("החוק"). עניינו של החוק הוא בהקמת משדר ציבורי חדש, יעיל, ועצמאי, שיחליף את פעולתה של רשות השידור הפועלת מכוח חוק רשות השידור, התשכ"ה-1965.

החוק קובע את אופן פעולתו של תאגיד השידור הישראלי, וכן קובע הוראות לגבי האורגנים שלו ואופן בחירתם, הוראות לגבי תקציבו של התאגיד, הוראות הנוגעות לתכני השידור ולנושאים נוספים הנוגעים לפעילות התאגיד. לצד זאת, החוק מסדיר את אופן סגירתה של רשות השידור, ואת מינויו של כונס הנכסים הרשמי כמפרק רשות השידור, תוך שמירה על המשכיות בשידור הציבורי במעבר בין רשות השידור לשידורים על פי החוק.

בהתאם לאמור בחוק, מיד עם פרסום החוק מונה הכונס הרשמי כמפרק רשות השידור.

בהתאם לקבוע בסעיף 92 לחוק, יום תחילתו של חוק השידור הציבורי נקבע ליום 30 באפריל 2017 ("יום התחילה"), והוא המועד בו אמור תאגיד השידור הישראלי להתחיל בשידוריו, לצד סיום שידורי רשות השידור.

מתכונת השידור הציבורי שבה ועלתה לדיון לאחרונה בין שרים בממשלה, בפרט לעניין האיזון הנדרש בין עצמאותו של התאגיד מחד לבין הגורם שיפקח על פעילותו של התאגיד הממומן מכספי ציבור מאידך. המתווה שסוכם לבסוף, כמוצע בתזכיר זה, מטרתו להקים תאגיד שידור נפרד ועצמאי לעניין חדשות, אקטואליה וענייני היום ("חדשות"), במבנה דומה לתאגיד השידור הישראלי בפיקוחה של מועצה ייעודית נפרדת שייוחד כולו לשידורי חדשות ( "תאגיד החדשות"). תאגיד החדשות יפעל במקום חטיבת החדשות בתאגיד השידור הישראלי. תאגיד החדשות יפעל בממשל תאגידי דומה לזה הקבוע בחוק ביחס לתאגיד השידור הישראלי ובכלל זה לעניין מועצה של נציגי ציבור, מנהל כללי, וועדת איתור. ההרכב של מועצת תאגיד החדשות הציבורי משקף את ההתמקדות וההתמקצעות בתכנים שהתאגיד יהיה אמון עליהם ולתפקידיו לפי החוק המוצע, ולכל הפחות ארבעה מבין עשרת חבריה יהיו בעלי מומחיות וניסיון מתחומי השידורים והעיתונות. זאת, בנוסף להנהלה ייעודית אשר תתמקד אף היא רק בתכנים האמורים. יתרה מזאת, המתווה המוצע מאפשר לקלוט עובדים ועיתונאים בהיקף גדול יותר מרשות השידור לתוך תאגיד החדשות הציבורי, אשר יביאו עימם לתאגיד החדש את ההכשרה והניסיון הדרושים לשם הפקה ויצירה של תכני החדשות. להלן עיקרי החוק המוצע -

* בחוק יתווסף פרק חדש שעניינו תאגיד ציבורי ייעודי לשידורי חדשות. בפרק ייקבעו הוראות לעניין מתכונת הפעילות של התאגיד ומבנהו, ובכלל כך לעניין מועצה של נציגי ציבור, מנהל כללי, ועדת איתור, עובדי התאגיד וכד' זה שהן דומות לאלה הקבועות בחוק ביחס לתאגיד השידור הישראלי.
* תחום החדשות ימחק מתפקידי תאגיד השידור הישראלי, ותבוטל חטיבת החדשות בתאגיד השידור הישראלי.
* תפקידיו של תאגיד החדשות ייקבעו בחוק והם ישקפו את התפקידים שנגרעו מתפקידי תאגיד השידור הישראלי.
* תאגיד החדשות יפיק את החדשות שישודרו במסגרת שידורי הטלוויזיה והרדיו, ויופצו באתר האינטרנט של תאגיד השידור הישראלי. כחלק משידורי הרדיו תהיה רשת רדיו ייעודית לעניין חדשות. השידורים יבוצעו ויופצו בפועל על ידי תאגיד השידור הישראלי, ובמסגרת השידורים יכללו תכני החדשות שיעביר לו תאגיד החדשות. בחוק יקבע כי שידורי החדשות בטלוויזיה יקוימו בזמני שידור שיאפשרו לתת משקל הולם לחדשות כאשר ישובצו במסגרת שידורי הטלוויזיה, ולא יפחתו מזמני שידור מינימליים הנדרשים לשם כך.
* הממשל התאגידי של תאגיד החדשות שייקבע בחוק זהה בשינויים מחויבים לזה של תאגיד השידור הישראלי הקבוע בחוק ובכלל כך מנהל כללי ומועצה של נציגי ציבור. על גופים אלה ומנגנוני המינוי שלהם יחולו הוראות דומות לאלה שקבועות בחוק ביחס לתאגיד השידור הישראלי, ובכלל כך ועדת איתור, מינויה ודרך פעולתה, הרכב המועצה, מינויה ודרך פעולתה, זמן כהונתה, תפקידיה וסמכויותיה, נושאי משרה ובעלי תפקידים בתאגיד, וכן עובדי התאגיד - בהתאמה הנדרשת לאופי פעולת תאגיד החדשות והתכנים שעליהם יהיה אמון.
* הוראת השעה הקיימת היום בסעיף 149 לחוק המאפשרת רכישה של שידורי חדשות ואקטואליה במיקור חוץ תתבטל, ותאגיד החדשות יפיק את כל תכני החדשות בעצמו.
* הצעת החוק כוללת פרק ובו הוראות מעבר לתקופה בת שלושה חודשים מיום תחילת פעילות תאגיד החדשות, שהוא המועד בו יחלו השידורים הציבוריים לפי החוק, קרי לפרק הזמן שבין יום 15 במאי 2017 ועד יום 15 באוגוסט 2017. עד למינוי מועצה, ישמש הכונס הרשמי מפקח על פעולות המנהל הזמני של תאגיד החדשות, ואולם בביצוע תפקידו כעורך הראשי יפעל המנהל הזמני באופן עצמאי. זאת, בדומה לפיקוחו של הכונס הרשמי היום על רשות השידור שבהליכי פירוק. הכונס הרשמי ימנה לתאגיד מנהל כללי זמני, שישמש גם העורך הראשי של שידורי תאגיד החדשות הציבורי. עם תום התקופה האמורה ימונו לתאגיד החדשות מועצה ומנהל כללי, לפי ההוראות המוצעות, שזהות במהותן להוראות הקיימות בחוק לעניין מינוי מועצה ומנהל כללי לתאגיד השידור הישראלי.
* בהתאם למוצע, יועברו, בכפוף להסכמתם, עובדי חטיבת החדשות בתאגיד השידור הישראלי, לתאגיד החדשות הציבורי שיוקם, באותם תנאי שכר וחוזי העסקה ובאותם תפקידים, והמנהל הזמני לא יבצע כל שינוי בתנאים ובתפקידים של עובדים אלה. ככל שיהיו תקנים בלתי מאוישים, תינתן עדיפות לעובדי חטיבת החדשות ברדיו ובטלוויזיה ברשות השידור שיהיו מעוניינים בכך, בכפוף למגבלת התקנים המירבית של תאגיד החדשות הציבורי שאושרה בהתאם לקבוע בחוק.

לצד תזכיר חוק זה מופץ תזכיר נוסף, בו מוצע לתקן את החוק ולדחות את מועד התחילה הקבוע בו בסעיף 92 בפרק זמן קצר של 15 ימים, עד ליום 15 במאי 2017, על מנת לאפשר השלמה של הליכי החקיקה כמקובל, בטרם יחלו השידורים לפי החוק.

1. **השפעת החוק המוצע על החוק הקיים**

תיקון חוק השידור הציבורי הישראלי, התשע"ד-2014.

1. **השפעת החוק המוצע על תקציב המדינה**

במסגרת המתווה שסוכם בין שר האוצר, מ"מ שר התקשורת וראש הממשלה, נקבע כי לא תהיה פריצה של המסגרת התקציבית, וזאת ביחס למצב שבו תאגיד השידור היה מתחיל לשדר ביום 30 באפריל 2017 במתכונת הקבועה כיום בחוק (קרי ללא שינוי חקיקה). על מנת לעמוד בכך, החוק המוצע נוקט במספר עקרונות:

1. תאגיד החדשות הציבורי יחל להעביר תוכן חדשותי ותוכן בענייני היום לתאגיד השידור הישראלי ביום 15 במאי 2017, קרי ביום התחילה כהגדרתו בחוק, ולא תינתן דחייה מעבר לתאריך זה.
2. היקף כוח האדם בתאגיד החדשות הציבורי יהיה זהה להיקף כוח האדם בחטיבת החדשות כפי שנקבעה בתאגיד השידור הישראלי.
3. כל העובדים אשר כבר נקלטו בחטיבת החדשות של תאגיד השידור הישראלי ייקלטו, בכפוף להסכמתם, בתאגיד החדשות הציבורי.
4. תנאי ההעסקה של עובדי תאגיד החדשות הציבורי יהיו זהים לאלו שנקבעו לחטיבת החדשות בתאגיד השידור הישראלי.
5. תאגיד החדשות הציבורי לא ינהל מטה כפול. כפועל יוצא מכך, כל ההתקשרויות והרכש להם תאגיד החדשות נדרש (למעט תשלומי שכר לעובדיו) יבוצעו על ידי ובאמצעות תאגיד השידור הישראלי בלבד.
6. תאגיד החדשות יפעל במתכונת זהה לזו שתוכננה עבור חטיבת החדשות בתאגיד השידור, לרבות שימוש במתקני התאגיד, אופן תפעול, שיטות שידור וכו'.

יובהר כי שינוי באחד מעקרונות אלו יגרום לפריצה של המסגרת התקציבית, הן זו שוטפת והן זו החד-פעמית.

1. **השפעת החוק המוצע על ההיבט המנהלי של המשרד**

לא צפויה השפעה של החוק המוצע על ההיבט המנהלי של המשרד.

1. **להלן נוסח החוק המוצע ודברי ההסבר**

הצעת חוק השידור הציבורי הישראלי (תיקון מס' 8), התשע"ז-2017

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| תיקון סעיף 1 |  | | בחוק השידור הציבורי הישראלי, התשע"ד-2014[[1]](#footnote-2) (להלן – החוק העיקרי), בסעיף 1: | | | | | | | | |
|  |  | |  | | 1. אחרי ההגדרה "יום התחילה" יבוא: | | | | | | |
|  |  | |  | |  | | ""הכונס הרשמי" – כהגדרתו בפקודת החברות;"; | | | | |
|  |  | |  | | 1. אחרי ההגדרה "עלות שכר" יבוא: | | | | | | |
|  |  | |  | |  | | ""פקודת החברות" – פקודת החברות [נוסח חדש], התשמ"ג-1983;"; | | | | |
|  |  | |  | | 1. אחרי ההגדרה "שידורי חדשות", יבוא: | | | | | | |
|  |  | |  | |  | | ""תאגיד החדשות הציבורי"- תאגיד החדשות הציבורי שהוקם לפי סעיף 82א(א);". | | | | |
| תיקון סעיף 7 |  | | במקום סעיף 7(ג) לחוק העיקרי יבוא: | | | | | | | | |
|  |  | |  | | "(ג) תאגיד השידור הישראלי ישדר תוכן חדשותי ותוכן בענייני היום שיעביר לו תאגיד החדשות הציבורי.". | | | | | | |
| ביטול פרק ו' |  | | פרק ו' לחוק העיקרי – בטל. | | | | | | | | |
| תיקון סעיף 52 |  | | בסעיף 52(ב) לחוק העיקרי- | | | | | | | | |
|  |  | |  | | 1. פסקה (2) – תימחק; | | | | | | |
|  |  | |  | | 1. בפסקה (3), הרישה עד המילים "בפסקה (2)"- תימחק. | | | | | | |
| תיקון סעיף 63 |  | | בסעיף 63 לחוק העיקרי- | | | | | | | | |
|  |  | |  | | 1. אחרי סעיף קטן (א) יבוא: | | | | | | |
|  |  | |  | |  | | "(א1) התוכן שישדר תאגיד השידור הישראלי כאמור בסעיף קטן (א) יכלול תוכן חדשותי ותוכן בענייני היום שיעביר לו תאגיד החדשות הציבורי; | | | | |
|  |  | |  | |  | | (א2) תאגיד השידור הישראלי ישדר את התוכן שיעביר לו תאגיד החדשות הציבורי בערוץ השידורים המרכזי בטלוויזיה במועדים ובזמנים בהתאם להוראות התוספת הראשונה; המועצה בהסכמת מועצת תאגיד החדשות הציבורי רשאית לשנות את התוספת הראשונה. כל אחת מהמועצות תקבל החלטתה לעניין זה ברוב חבריה המכהנים."; | | | | |
|  |  | |  | | 1. בסעיף קטן (ג)(1) המילים "שידורי חדשות ותכניות בענייני היום" – יימחקו, ובסופו יבוא "ויכול שיכללו שידורי חדשות ותכניות בענייני היום, שיספק תאגיד החדשות הציבורי. נוסף על האמור, במסגרת שידורי הרדיו של "קול ישראל", ישדר תאגיד השידור הישראלי שידורי רדיו כאמור בסעיף 82יב(ב).". | | | | | | |
| תיקון סעיף 64 |  | | בסעיף 64 לחוק העיקרי- | | | | | | | | |
|  |  | |  | | 1. בסעיף קטן (א), במקום "בתוספת" יבוא "בתוספת השנייה"; | | | | | | |
|  |  | |  | | 1. בסעיף קטן (ו), במקום "התוספת" יבוא "התוספת השנייה". | | | | | | |
| תיקון סעיף 67 |  | | בסעיף 67(ב)(1) לחוק העיקרי, במקום "שידוריו" יבוא "השידורים לפי חוק זה". | | | | | | | | |
| תיקון סעיף 75 |  | | בסעיף 75 לחוק העיקרי, אחרי "כאמור בסעיף 7" יבוא "ובשים לב לתפקידי תאגיד החדשות הציבורי כאמור בסעיף 82ב". | | | | | | | | |
| תיקון סעיף 80 |  | | בסעיף 80 לחוק העיקרי - | | | | | | | | |
|  |  | |  | | 1. בסעיף קטן (א), במקום פסקאות (1) עד (3) בהגדרה "הסכום הכולל" יבוא: | | | | | | |
|  |  | |  | |  | | "(1) בשנת 2017- 462 מיליון שקלים חדשים; | | | | |
|  |  | |  | |  | | (2) בשנת 2018- 490 מיליון שקלים חדשים; | | | | |
|  |  | |  | |  | | (3) בשנת 2019 ואילך- 515 מיליון שקלים חדשים;"; | | | | |
|  |  | |  | | 1. במקום סעיף קטן (ד), יבוא: | | | | | | |
|  |  | |  | |  | | "(ד) משרד התחבורה והבטיחות בדרכים יעביר מדי חודש את הסכומים הבאים: | | | | |
|  |  | |  | |  | |  | 1. לתאגיד החדשות הציבורי - סכום בסך של 11.25 מיליון שקלים חדשים מתוך הסכום הנוסף שגבה במהלך החודש שקדם לו; | | | |
|  |  | |  | |  | |  | 1. לתאגיד השידור הישראלי - את הסכום הנוסף שגבה במהלך החודש שקדם לו בניכוי הסכום האמור בפסקה (1), יחד עם הסכום המועבר.". | | | |
| הוספת פרק י"ג1 |  | | אחרי סעיף 82 יבוא: | | | | | | | | |
|  |  | | "פרק י"ג1: תאגיד החדשות הציבורי | | | | | | | | |
|  |  | | הקמת תאגיד החדשות הציבורי | | | | | 82א. | 1. מוקם בזה תאגיד החדשות הציבורי. | | |
|  |  | |  | |  | |  |  | 1. תאגיד החדשות הציבורי הוא אישיות משפטית, הכשרה לכל חובה, זכות ופעולה המתיישבת עם אופיו וטבעו כגוף מאוגד. | | |
|  |  | |  | |  | |  |  | 1. האורגנים של תאגיד החדשות הציבורי הם מועצת תאגיד החדשות הציבורי (בפרק זה – המועצה) והמנהל הכללי של תאגיד החדשות הציבורי (בפרק זה – המנהל הכללי). | | |
|  |  | |  | |  | |  |  | 1. תאגיד החדשות הציבורי הוא גוף מבוקר כמשמעותו בחוק מבקר המדינה, התשי"ח-1958 [נוסח משולב]. | | |
|  |  | | תפקידי תאגיד החדשות הציבורי | | | | | 82ב. | 1. תאגיד החדשות הציבורי יספק תוכן חדשותי ותוכן בענייני היום באמצעים חזותיים, קוליים וכתובים, לשם הפצתו לציבור בטלוויזיה, ברדיו ועל גבי רשת האינטרנט. | | |
|  |  | |  | |  | |  |  | 1. תאגיד החדשות הציבורי יספק את התוכן האמור בסעיף קטן (א), כשירות ציבורי, באופן מקצועי, הגון, אחראי, עצמאי, ביקורתי, נטול פניות ואמין, בשקיפות ותוך הפעלת שיקול דעת עיתונאי ונאמנות לאמת העובדתית ולחובת הדיווח לציבור ובאופן שיפנה למגוון האוכלוסיות והזרמים בחברה הישראלית. | | |
|  |  | |  | |  | |  |  | 1. תאגיד החדשות הציבורי יעביר את התוכן האמור בסעיף קטן (א) לתאגיד השידור הישראלי, לצורך הפצתו כאמור בסעיף הקטן האמור. | | |
|  |  | | מועצת תאגיד החדשות הציבורי | | | | | 82ג. | 1. השר ימנה לתאגיד החדשות הציבורי מועצה בת 10 חברים, ובהם לפחות חמש נשים ולפחות חבר אחד הנמנה עם האוכלוסייה הערבית, לרבות האוכלוסייה הדרוזית והצ'רקסית, לפי המלצת ועדת האיתור כאמור בסעיף 82ז, והם: | | |
|  |  | |  | |  | |  |  |  | 1. יושב ראש המועצה, שהוא בעל תואר אקדמי וכן בעל ניסיון של חמש שנים לפחות באחד מאלה, או בעל ניסיון מצטבר של חמש שנים לפחות בשניים אלה: | |
|  |  | |  | |  | |  |  |  |  | 1. תפקיד בכיר בתחום הניהול העסקי של תאגיד בעל היקף עסקים משמעותי; |
|  |  | |  | |  | |  |  |  |  | 1. תפקיד ניהולי בכיר בארגון משמעותי, בעל מעמד בתחום התקשורת; |
|  |  | |  | |  | |  |  |  | 1. שני נציגי ציבור בעל ניסיון של חמש שנים לפחות בתפקיד ניהולי בגוף העוסק בשידורים, בעיתון או באתר אינטרנט חדשותי; | |
|  |  | |  | |  | |  |  |  | 1. שני נציגי ציבור בעל ניסיון משמעותי בתחום העיתונות הכתובה או המשודרת או באתרי אינטרנט חדשותיים, ובכלל זה בעריכת תוכן; | |
|  |  | |  | |  | |  |  |  | 1. נציג ציבור בעל ניסיון משמעותי בתחום היצירה הטלוויזיונית, הקולנועית או המוסיקלית; | |
|  |  | |  | |  | |  |  |  | 1. נציג ציבור בעל ניסיון טכנולוגי משמעותי בתחום הקשור לפעילות תאגיד החדשות הציבורי; | |
|  |  | |  | |  | |  |  |  | 1. נציג ציבור בעל ניסיון משמעותי בניהול כספים בגופים בעלי היקף עסקים משמעותי; | |
|  |  | |  | |  | |  |  |  | 1. נציג ציבור בעל מומחיות חשבונאית ופיננסית כמשמעותה לפי סעיף 240 לחוק החברות; | |
|  |  | |  | |  | |  |  |  | 1. נציג ציבור שהוא משפטן בעל ניסיון משמעותי בתחום האסדרה. | |
|  |  | |  | |  | |  |  | 1. על חבר מועצה, מינויו וכהונתו יחולו הוראות סעיף 9(ב) ו-(ג), 10, 14-17 ו- 23-27 בשינויים המחויבים. | | |
|  |  | | תפקידי המועצה | | | | | 82ד. | תפקידי המועצה הם: | | |
|  |  | |  | |  | |  |  |  | 1. לקבוע את מדיניות תאגיד החדשות הציבורי לשם מילוי תפקידיו כאמור בסעיף 82ב ובהתאם לתקציבו המאושר; | |
|  |  | |  | |  | |  |  |  | 1. לפקח על ביצוע המדיניות שקבעה לפי פסקה (1); | |
|  |  | |  | |  | |  |  |  | 1. לאשר את לוחות השידורים של התכנים שמספק תאגיד החדשות הציבורי; | |
|  |  | |  | |  | |  |  |  | 1. למנות את המנהל הכללי לפי הוראות סעיף 82ח ולפקח על פעולותיו; | |
|  |  | |  | |  | |  |  |  | 1. לאשר את המבנה הארגוני של תאגיד החדשות הציבורי, את מדיניות ההעסקה של העובדים, וכן את שיא כוח האדם בתאגיד לאחר שניתן האישור הנדרש לפי סעיף 82יד; | |
|  |  | |  | |  | |  |  |  | 1. לדון בהצעת התקציב השנתי של תאגיד החדשות הציבורי שהכין המנהל הכללי לפי סעיף 82ח(ה)(3), ולאשרה, לא יאוחר מ-30 ימים לפני תום שנת הכספים, לאחר שנוכחה כי התקציב המוצע מאוזן; | |
|  |  | |  | |  | |  |  |  | 1. לדון בתכנית העבודה השנתית שהגיש לה המנהל הכללי לפי סעיף 82ח(ה)(4), ובכלל זה ביעדיו השנתיים של תאגיד החדשות הציבורי, לבדוק את התאמתה להצעת התקציב השנתי שהוגשה לה לפי פסקה (6) ולאשר את התכנית האמורה; | |
|  |  | |  | |  | |  |  |  | 1. לפקח על עמידתו של תאגיד החדשות הציבורי ביעדי התקציב השנתי המאושר וביצועו; | |
|  |  | |  | |  | |  |  |  | 1. להיות אחראית לעריכת הדוחות הכספיים ולאישורם, ובכלל זה לדון בהערות רואה החשבון המבקר שמונה לפי סעיף 82ט, לגבי הדוחות הכספיים, וכן לדון לאחר אישור הדוחות הכספיים בכל פרט שרואה החשבון המבקר הסתייג, העיר הערה או נמנע מלחוות את דעתו לגביו; | |
|  |  | |  | |  | |  |  |  | 1. לקבוע עסקאות מסוג מסוים או שיש להן היקף תקציבי מסוים שהמנהל הכללי או מי מטעמו רשאי להתקשר בהן בשם תאגיד החדשות הציבורי לפי סעיף 82טז, יחד עם מי שתקבע המועצה לעניין זה, וכן לקבוע עסקאות מסוג מסוים או שיש להן היקף תקציבי מעל לסכום שתקבע, הטעונות את אישורה, ולדון באישורן של עסקאות כאמור; | |
|  |  | |  | |  | |  |  |  | 1. לדון בדוח הפעילות שהגיש לה המנהל הכללי לפי סעיף 82ח(ה)(5) ובדין וחשבון השנתי שהגיש לה המבקר הפנימי לפי סעיף 51(ב)(2) כפי שהוחל בסעיף 82ט(ג), ולאשר את תכנית העבודה שהעבירה לה ועדת הביקורת לפי סעיף 22(ב)(3) כפי שהוחל בסעיף 82ו, בצירוף הצעותיה והמלצותיה, בשינויים הנראים לה; | |
|  |  | |  | |  | |  |  |  | 1. לקבוע כללי אתיקה לתכנים שמספק תאגיד החדשות הציבורי; | |
|  |  | |  | |  | |  |  |  | 1. לקבוע יעדים מדידים לבחינת ביצועיהם של עובדי תאגיד החדשות הציבורי הממלאים תפקיד ניהולי, כפי שתחליט; | |
|  |  | |  | |  | |  |  |  | 1. לבצע כל תפקיד אחר שהוטל עליה לפי חוק זה. | |
|  |  | | סמכות המועצה לקביעת כללים | | | | | 82ה. | 1. המועצה רשאית, באישור השר, לקבוע כללים לניהולו של תאגיד החדשות הציבורי ולפיקוח על השידורים, ולביצועם היעיל של תפקידיו לפי חוק זה. | | |
|  |  | |  | |  | |  |  | 1. כללי המועצה לפי חוק זה יפורסמו ברשומות ובאתר האינטרנט של תאגיד החדשות הציבורי. | | |
|  |  | | החלת הוראות על המועצה | | | | | 82ו. | על המועצה יחולו סעיפים 12, 13, 18-22 ו-28 בשינויים המחויבים. | | |
|  |  | | ועדת איתור | | | | | 82ז. | 1. תמונה ועדת איתור שתפקידה לאתר ולהציע לשר מועמדים ראויים למועצת תאגיד החדשות הציבורי (בפרק זה – ועדת האיתור). | | |
|  |  | |  | |  | |  |  | 1. על ועדת האיתור, מינויה, עבודתה, חבריה וכהונתם, יחולו הוראות פרק ד' בשינויים המחויבים ובשינוי זה - בסעיף 31, במקום "12 מועמדים" יבוא "10 מועמדים". | | |
|  |  | | המנהל הכללי של תאגיד החדשות הציבורי | | | | | 82ח. | 1. המועצה תמנה מנהל כללי שהוא בעל תואר אקדמי, ובעל ניסיון משמעותי בתחום העיתונות, וכן בעל ניסיון של חמש שנים לפחות באחד מאלה או בעל ניסיון מצטבר של חמש שנים לפחות בשניים אלה: | | |
|  |  | |  | |  | |  |  |  | 1. תפקיד בכיר בתחום הניהול העסקי של תאגיד בעל היקף עסקים משמעותי; | |
|  |  | |  | |  | |  |  |  | 1. תפקיד ניהולי בכיר בארגון משמעותי, בעל מעמד בתחום התקשורת. | |
|  |  | |  | |  | |  |  | 1. המועמדים לתפקיד המנהל הכללי ייבחרו בידי ועדה שחבריה הם כמפורט להלן (בסעיף זה – ועדה לבחירת המנהל הכללי של תאגיד החדשות הציבורי): | | |
|  |  | |  | |  | |  |  |  | 1. יושב ראש המועצה, והוא יהיה יושב ראש הוועדה; | |
|  |  | |  | |  | |  |  |  | 1. שני חברי המועצה שתבחר המועצה. | |
|  |  | |  | |  | |  |  | 1. הוועדה לבחירת המנהל הכללי של תאגיד החדשות הציבורי תאתר מועמדים לתפקיד המנהל הכללי, לרבות בדרך של פרסום הודעה לציבור; המנהל הכללי ימונה לפי הוראות סעיף קטן (א) מתוך המועמדים שהציעה הוועדה לבחירת המנהל הכללי. | | |
|  |  | |  | |  | |  |  | 1. על המנהל הכללי, מינויו וכהונתו, יחולו הוראות סעיף 38(ד), 39-42, ו- 44-46, בשינויים המחויבים. | | |
|  |  | |  | |  | |  |  | 1. תפקידי המנהל הכללי הם: | | |
|  |  | |  | |  | |  |  |  | 1. להיות אחראי לניהול השוטף של תאגיד החדשות הציבורי בהתאם להחלטות המועצה ולהנחיותיה; | |
|  |  | |  | |  | |  |  |  | 1. לשמש העורך הראשי של התוכן החדשותי ושל התכניות בענייני היום שיספק תאגיד החדשות הציבורי ולהעביר את לוחות השידורים לאישור המועצה; בביצוע תפקידו על פי פסקה זו יפעל המנהל הכללי באופן עצמאי; | |
|  |  | |  | |  | |  |  |  | 1. להכין הצעת תקציב מאוזן של תאגיד החדשות הציבורי, לכל שנת כספים, להביאה לפני המועצה 60 ימים לפחות לפני תום השנה, ולהיות אחראי לביצוע התקציב כאמור, לאחר אישורו; | |
|  |  | |  | |  | |  |  |  | 1. להגיש לאישור המועצה, בכל שנה, יחד עם הצעת התקציב כאמור בפסקה (3), תכנית עבודה שנתית שתכלול, בין השאר, את יעדי תאגיד החדשות הציבורי לשנה הקרובה, את הפעולות המתוכננות להיעשות בידי תאגיד החדשות הציבורי להשגת היעדים האמורים ואת התאמתם להצעת התקציב; | |
|  |  | |  | |  | |  |  |  | 1. להגיש למועצה, אחת לשישה חודשים לפחות, דוח ובו פירוט של פעילות תאגיד החדשות הציבורי בתקופה שאליה מתייחס הדוח, והתייחסות למימוש היעדים שהוגדרו בתכנית העבודה השנתית, בתקופה האמורה. | |
|  |  | | בעלי תפקידים | | | | | 82ט. | 1. לתאגיד החדשות הציבורי ימונה רואה חשבון מבקר, לפי הוראות סעיף 49 בשינוים המחויבים, ויחולו עליו הוראות הסעיף האמור בשינויים המחויבים. | | |
|  |  | |  | |  | |  |  | 1. לתאגיד החדשות הציבור יהיה יועץ משפטי, ויחולו עליו הוראות סעיף 50, בשינויים המחויבים. | | |
|  |  | |  | |  | |  |  | 1. לתאגיד החדשות הציבור יהיה מבקר פנימי, ויחולו עליו הוראות סעיף 51, בשינויים המחויבים. | | |
|  |  | |  | |  | |  |  | 1. יושב ראש המועצה ימנה, באישור המועצה, ממונה על קבילות הציבור בתאגיד החדשות הציבורי, ויחולו לגביו הוראות סעיף 62, בשינויים המחויבים. | | |
|  |  | | עובדי תאגיד החדשות הציבורי | | | | | 82י. | 1. קבלה של אדם לעבודה בתאגיד החדשות הציבורי תיעשה במכרז. | | |
|  |  | |  | |  | |  |  | 1. על אף האמור בסעיף קטן (א) – | | |
|  |  | |  | |  | |  |  |  | 1. נושא משרה ייבחר בהליך של ועדה לאיתור מועמדים, באישור המועצה; חברי הוועדה יהיו המנהל הכללי ושני נושאי משרה שאינם חברי המועצה, שיבחר המנהל הכללי; לעניין נושאי משרה ראשונים יחולו הוראות סעיפים 95(ט) ו-97 בשינויים המחויבים. | |
|  |  | |  | |  | |  |  |  | 1. חובת המכרז לא תחול על משרות עיתונאי, עורך חדשות או מגיש תכניות חדשות ותכניות בענייני היום; המועצה תקבע, בהחלטה מנומקת, כללים לעניין המשרות האמורות ומספר העובדים המרבי שעליהן לא תחול, בתנאים שתקבע, חובת המכרז; קבלת אדם למשרה כאמור תיעשה בידי המנהל הכללי, בהתבסס על שיקולים מקצועיים ובמסגרת התקציב שהוקצה לשם כך לתאגיד החדשות הציבורי; עלות השכר לעובד במשרה כאמור לא תעלה על סכום שעליו החליטה המועצה, אלא אם כן אישרה זאת ועדת המשנה להתקשרויות שמונתה לפי סעיף 21 כפי שהוחל בסעיף 82ו; | |
|  |  | |  | |  | |  |  |  | 1. הודעה בדבר איתור מועמדים למשרות שלא חלה עליהן חובת מכרז תפורסם באתר האינטרנט של תאגיד החדשות הציבורי זמן סביר מראש. | |
|  |  | |  | |  | |  |  | 1. על תאגיד החדשות הציבורי ועובדיו יחולו הוראות סעיפים 54 עד 56 בשינויים המחויבים. | | |
|  |  | | נושאי משרה בתאגיד החדשות הציבורי | | | | | 82יא. | על נושא משרה בתאגיד החדשות הציבורי יחולו הוראות פרק ט', בשינויים המחויבים. בפרק זה, "נושא משרה"- המנהל הכללי, מנהל אחר הכפוף במישרין למנהל הכללי, וכן חבר מועצה. | | |
|  |  | | תוכן השידורים של תאגיד החדשות הציבורי | | | | | 82יב. | 1. תאגיד החדשות הציבורי יספק תוכן חדשותי ותוכן בענייני היום, לשם שידורו בטלוויזיה, וברדיו וכן על גבי רשת האינטרנט באמצעות תאגיד השידור הישראלי. | | |
|  |  | |  | | | | |  | 1. במסגרת שידורי הרדיו של "קול ישראל" שיקיים תאגיד השידור הישראלי כאמור בסעיף 63(ג)(1), יקיים תאגיד החדשות הציבורי שידורי רדיו ברשת נפרדת, בנושא חדשות וענייני היום. | | |
|  | |  | | מסר פרסומי אסור | | | | 82יג. | 1. תאגיד החדשות הציבורי לא ישלב מסר פרסומי, תשדירי פרסומות והודעות, תשדירים לשירות הציבור והודעות חסות, בתוכן שהוא מספק, בין בתמורה, במישרין או בעקיפין, ובין בלא בתמורה; מתן תודה או פרסים בהתאם לכללים שקבעה מועצת תאגיד השידור הישראלי לעניין זה לפי סעיף 69, לא ייחשב מסר פרסומי אסור. | | |
|  | |  | |  | |  |  |  | 1. על אף האמור בסעיף קטן (א) הוראות סעיפים 70 עד 72 יחולו גם על התכנים שיעביר תאגיד החדשות הציבורי לתאגיד השידור הישראלי. | | |
|  | |  | |  | |  |  |  | 1. תאגיד החדשות הציבורי יפעל לפי הכללים שקבעה מועצת תאגיד השידור הישראלי בעניינים כמפורט בסעיף קטן (א) לפי סעיפים 69 עד 72. | | |
|  |  | | שיא כוח אדם | | | | | 82יד. | על תאגיד החדשות הציבורי יחול סעיף 81 בשינויים המחויבים. | | |
|  |  | | מקום מושבו של תאגיד החדשות הציבורי | | | | | 82טו. | מקום מושבו של תאגיד החדשות הציבורי, מועצתו והנהלתו יהיה במיתקני תאגיד השידור הישראלי. לשם כך, יקצה תאגיד השידור הישראלי את המקום הנדרש לפעילותו של תאגיד החדשות הציבורי ובכלל כך משרדים ואולפנים, וזאת כנגד תשלום שייקבע בהסכם בין התאגידים. | | |
|  |  | | מתן שירותים על ידי תאגיד השידור הישראלי | | | | | 82טז. | 1. תאגיד השידור הישראלי יספק לתאגיד החדשות הציבורי את כל הטובין, המקרקעין והשירותים הדרושים לו לצורך ביצוע תפקידיו, בהתאם לדרישתו. | | |
|  |  | |  | |  | |  |  | 1. תאגיד השידור הישראלי יתקשר בהסכם עם תאגיד החדשות הציבורי לשם אספקת האמור בסעיף קטן (א). | | |
|  |  | |  | |  | |  |  | 1. תאגיד החדשות הציבורי ישלם לתאגיד השידור הישראלי את התשלומים הנדרשים בהתאם להסכם האמור בסעיף קטן (ב). | | |
|  |  | |  | |  | |  |  | 1. בהתקשרותו לפי סעיף קטן (ב), לא יחולו על תאגיד החדשות הציבורי הוראות חוק חובת המכרזים, התשנ"ב-1992, והתקנות לפיו. | | |
|  |  | |  | |  | |  |  | 1. בהסכם כאמור בסעיף קטן (ב) רשאי להתקשר תאגיד החדשות הציבורי באמצעות המנהל הכללי ונושא משרה נוסף שהסמיכה המועצה לשם כך. | | |
|  | |  | |  | |  |  |  | 1. כל מחלוקת שתתעורר בין התאגידים לעניין גיבוש ויישום ההסכם האמור בסעיף קטן (ב) בכל הנוגע לנושאים הקשורים בתקציב ותפעול, תובא להכרעה בפני הממונה על התקציבים במשרד האוצר. | | |
|  | |  | | שימוש בתקציב | | | | 82יז. | תאגיד החדשות הציבורי יעשה שימוש בתקציבו למטרות אלה בלבד: | | |
|  | |  | |  | |  |  |  |  | 1. רכישה של טובין, זכויות במקרקעין ושירותים, שתיעשה מתאגיד השידור הישראלי או באמצעותו; | |
|  | |  | |  | |  |  |  |  | 1. תשלום עלות שכר לעובדיו וכן תשלום לעיתונאים שהתאגיד התקשר עימם לצורך מתן שירותים, באופן אישי על ידם, בתחום החדשות, האקטואליה וענייני היום, שלא במסגרת יחסי עבודה. | |
| תיקון סעיף 89 | |  | | בסעיף 89 לחוק העיקרי, אחרי "תאגיד השידור הישראלי" יבוא "תאגיד החדשות הציבורי". | | | | | | | |
| תיקון סעיף 92 | |  | | בסעיף 92(א), במקום "סעיפים 2, 3 ו-80" יבוא "סעיפים 2, 3, 80, ו-82א(א) ו-(ב)", ואחרי "יחל בשידוריו" יבוא "לרבות שידורי חדשות" ובסופו יבוא "וביום התחילה יחל תאגיד החדשות הציבורי להעביר תוכן חדשותי ותוכן בענייני היום לתאגיד השידור הישראלי"; | | | | | | | |
| הוספת סעיף 95ב | |  | | אחרי סעיף 95א יבוא: | | | | | | | |
|  | |  | | "מנהל כללי זמני בתאגיד החדשות הציבורי | | | | 95ב. | 1. על אף האמור בסעיף 82ח(א) עד (ג), לתאגיד החדשות הציבורי ימונה מנהל כללי זמני, בידי הכונס הרשמי. | | |
|  | |  | |  | |  |  |  | 1. על המנהל הכללי הזמני יחולו הוראות סעיף 82ח(א), לעניין תנאי הכשירות. | | |
|  | |  | |  | |  |  |  | 1. על מינוי מנהל כללי זמני יחולו הוראות סעיף 60א לחוק החברות הממשלתיות, בשינויים אלה: | | |
|  | |  | |  | |  |  |  |  | 1. לא ימונה מי שהורשע בעבירה שמפאת מהותה, חומרתה או נסיבותיה אין הוא ראוי לכהן כמנהל הכללי, ולא יחולו הוראות סעיף 17(א)(5) לחוק החברות הממשלתיות; | |
|  | |  | |  | |  |  |  |  | 1. על אף האמור בסעיף 18ב(ג)(3) לחוק החברות הממשלתיות, לא ימונה כמנהל כללי זמני – מועמד שהוועדה לבדיקת מינויים קבעה כי אינו מתאים לתפקיד. | |
|  | |  | |  | |  |  |  |  | 1. על אף האמור בסעיף 18ג לחוק החברות הממשלתיות, לא ימונה לתפקיד מנהל כללי זמני ולא יכהן מי שיש לו זיקה אישית או עסקית לשר משרי הממשלה או לכונס הרשמי, מי שעוסק בפעילות פוליטית או בפעילות מפלגתית או מי שעסק בפעילות פוליטית או בפעילות מפלגתית בחמש השנים שקדמו למועד הצגת המועמדות; לעניין זה, לא יראו השתתפות בהפגנה או בכינוס בעל אופי פוליטי, או הבעת עמדה פומבית בעניינים פוליטיים, כשלעצמן, כפעילות פוליטית; | |
|  | |  | |  | |  |  |  |  | 1. במקום הוראות סעיף 37(ג) לחוק החברות הממשלתיות יחולו הוראות סעיף קטן (ב). | |
|  | |  | |  | |  |  |  | 1. תקופת כהונתו של המנהל הכללי הזמני בתאגיד החדשות הציבורי תהיה עד תום שלושה חודשים מיום התחילה (בחוק זה – תקופת המעבר); אין באמור כדי למנוע את מינויו לתפקיד המנהל הכללי של תאגיד החדשות הציבורי, לפי הוראות סעיף 82ח. | | |
|  | |  | |  | |  |  |  | 1. המנהל הכללי הזמני בתאגיד החדשות הציבורי יהיה העורך הראשי של התוכן החדשותי ושל התכניות בענייני היום שיספק תאגיד החדשות הציבורי. | | |
|  | |  | |  | |  |  |  | 1. מבלי לגרוע מהאמור בסעיף זה החל ביום התחילה ועד תום תקופת כהונתו ימלא המנהל הכללי הזמני את כל התפקידים המוטלים על המנהל הכללי של תאגיד החדשות הציבורי לפי חוק זה ויחולו עליו כל הוראות החוק החלות על המנהל הכללי כאמור. | | |
|  | |  | |  | |  |  |  | 1. על אף האמור בסעיף קטן (ו), המנהל הכללי הזמני בתאגיד החדשות הציבורי לא יערוך שינויים במבנה תאגיד החדשות הציבורי, העובדים העוברים כהגדרתם בסעיף 96א המועסקים בו, תנאי העסקתם ותפקידיהם, כפי שהיו בחטיבת החדשות בתאגיד השידור הישראלי ערב יום התחילה, אלא בהסכמת העובד. | | |
|  | |  | |  | |  |  |  | 1. מבלי לגרוע מהאמור בסעיף קטן (ז), המנהל הכללי הזמני של תאגיד החדשות הציבורי יהיה רשאי לשבץ את העובדים שהתקבלו לעבוד בתאגיד החדשות הציבורי לפי סעיף 96(ח), בהתאם לשיקול דעתו המקצועי. | | |
|  | |  | | מפקח על פעולות המנהל הכללי הזמני של תאגיד החדשות הציבורי | | | | 95ג. | עד למינוי מועצת תאגיד החדשות הציבורי, ישמש הכונס הרשמי כמפקח על פעולות המנהל הכללי הזמני של התאגיד ותחול עליו המגבלה הקבועה בסעיף 95ב(ז) לעניין המנהל הכללי הזמני; ואולם, בביצוע תפקידו כעורך הראשי יפעל המנהל הכללי הזמני של תאגיד החדשות הציבורי, באופן עצמאי. | | |
|  | |  | | תקציב בתקופת המעבר | | | | 95ד. | 1. על אף האמור בסעיף 80(ד)(1), בתקופת המעבר, או עד לכריתת הסכם בין התאגידים כאמור בסעיף 82טז(א), לפי המאוחר, הסכומים לפי סעיף 80(ד)(1) בניכוי הסכומים לפי סעיף קטן (ב), יועברו לתאגיד השידור הישראלי ממשרד התחבורה והבטיחות בדרכים, מתוך הסכום האמור בסעיף 80(ד)(1), והכל מבלי לגרוע מחובתו של תאגיד השידור הישראלי לפי סעיף 82טז(א). | | |
|  | |  | |  | |  |  |  | 1. בתקופת המעבר יועברו לתאגיד החדשות הציבורי ממשרד התחבורה והבטיחות בדרכים סכומים לצורך תשלום כאמור בסעיף 82טז(ב) בלבד; תאגיד החדשות הציבורי יעביר למשרד התחבורה והבטיחות בדרכים, אחת לחודש, הודעה מפורטת בדבר גובה התשלומים הדרושים לפי פסקה זו, שיאושרו על ידי הכונס הרשמי. | | |
|  | |  | | ועדת איתור ראשונה ומינוי מנהל כללי בידי המועצה | | | | 95ה. | 1. ועדת איתור ראשונה, בהתאם להוראות סעיף 82ז, תמונה בתוך שלושים יום מיום התחילה. | | |
|  | |  | |  | |  |  |  | 1. המועצה תמנה מנהל כללי לפי סעיף 82ח עד תום תקופת המעבר." | | |
| תיקון סעיף 96 | |  | | בסעיף 96 לחוק העיקרי- | | | | | | | |
|  | |  | |  | | 1. בסעיפים קטנים (א) ו-(ב), בסופו של כל אחד מהם יבוא "לעניין סעיף זה יימנו גם עובדי רשות השידור שהתקבלו כעובדים בתאגיד החדשות הציבורי". | | | | | |
|  | |  | |  | | 1. אחרי סעיף קטן (ז), יבוא: | | | | | |
|  | |  | |  | |  | "(ח) בתקופת המעבר, המנהל הכללי הזמני של תאגיד החדשות הציבורי יציע לעובדי רשות השידור, בהיקף של ההפרש בין שיא כוח האדם שאושר לפי סעיף 82יד ביום התחילה, לבין מספר העובדים העוברים כמשמעותם בסעיף 96א(ג), להתקבל כעובדים בתאגיד החדשות הציבורי, ולא תחול על קבלת עובדים לפי סעיף קטן זה חובת המכרז; קבלת עובד לפי סעיף קטן זה תיעשה משיקולים מקצועיים, בהליך שוויוני ושקוף לפי כללים שיקבע המנהל הכללי הזמני של תאגיד החדשות הציבורי בהתייעצות עם נציב שירות המדינה, ואשר יתפרסמו באתר האינטרנט של תאגיד החדשות. | | | | |
|  | |  | |  | |  | (ט) עובד רשות השידור שהמנהל הכללי הזמני של תאגיד החדשות הציבורי הציע לו להתקבל לעבודה בתאגיד החדשות הציבורי לפי הוראות סעיף קטן (ח), ישיב להצעה בתוך 21 ימים מיום קבלתה; לא השיב העובד להצעה בתוך הזמן האמור, יראו אותו כמי שסירב לה. | | | | |
|  | |  | |  | |  | (י) סעיפים קטנים (ח) ו-(ט) יחולו על עובד של רשות השידור, שהועסק ברשות השידור במשך שנתיים רצופות לפחות ערב יום הפרסום.". | | | | |
| הוספת סעיף 96א | |  | | אחרי סעיף 96 יבוא: | | | | | | | |
|  | |  | | "מעבר עובדי תאגיד השידור הישראלי לתאגיד החדשות הציבורי | | | | 96א. | 1. ביום התחילה תסתיים העסקתם של עובדי חטיבת החדשות, ואולם לא תיפסק העסקתו של עובד חטיבת החדשות שלא בהסכמתו, בנסיבות בהן פיטורי אותו עובד אסורים על פי דין. | | |
|  | |  | |  | |  |  |  | 1. מי שהיה עובד חטיבת החדשות, יהיה, בכפוף להסכמתו, לעובד תאגיד החדשות הציבורי החל ביום התחילה; | | |
|  | |  | |  | |  |  |  | 1. על אף האמור בכל דין, עובד חטיבת החדשות שעבר להיות עובד תאגיד החדשות הציבורי כאמור בסעיף קטן (ב) (בסעיף קטן זה – עובד עובר) לא יהיה זכאי להטבות פרישה כלשהן בשל המעבר; | | |
|  | |  | |  | |  |  |  | 1. תנאי העבודה והשכר שחלו בתאגיד השידור הישראלי על עובד עובר, ערב יום התחילה, כדין ובהתאם להוראות סעיף 29 לחוק יסודות התקציב, יישמרו לו ויראו אותן כזכויות הנובעות מעבודתו בתאגיד החדשות הציבורי; | | |
|  | |  | |  | |  |  |  | 1. על אף האמור בסעיף 95ב(ו), עובד עובר ישובץ באותו תפקיד אליו שובץ בתאגיד השידור הישראלי, למעט מנהל חטיבת החדשות; אין באמור בסעיף זה כדי לגרוע מסמכותו של המנהל הכללי של תאגיד החדשות הציבורי שמונה לפי סעיף 82ח(א) לערוך שינויים במבנה תאגיד החדשות הציבורי, העובדים בו ותפקידיהם, לרבות מי שנקלט לאחר יום התחילה והכל בהתאם לשיקול דעתו המקצועי ובכפוף לכל דין; | | |
|  | |  | |  | |  |  |  | 1. על אף האמור בסעיף קטן (א), אין באמור בו כדי למנוע מתאגיד השידור הישראלי להמשיך להעסיק את העובד, בהסכמתו, בתפקיד אחר בכפוף לשמירת הוראות סעיף קטן (ז) והוראות סעיף 81. | | |
|  | |  | |  | |  |  |  | 1. על אף האמור בסעיף 81, ביום התחילה יתעדכן שיא כוח האדם בתאגיד השידור הישראלי, כך שיופחת ממנו מספר השווה למספר עובדי חטיבת החדשות. | | |
|  | |  | |  | |  |  |  | 1. בסעיף זה, "עובד חטיבת החדשות" - מי שהמנהל הזמני של תאגיד השידור הישראלי קבע, ערב יום התחילה, שהוא עובד של חטיבת החדשות." | | |
| ביטול סעיף 149 | | 1. ס | | סעיף 149 לחוק העיקרי- בטל. | | | | | | | |
| הוספת התוספת הראשונה | |  | | אחרי סעיף 149 יבוא: | | | | | | | |
|  | |  | | "תוספת ראשונה | | | | | | | |
|  | |  | | **(סעיף 63)** | | | | | | | |
|  | | 1. | | בתוספת זו, "שעות צפיית שיא"- השעות שבין 18.00 ו-23.00, שעון ישראל, בכל יום. | | | | | | | |
|  | | 2. | | תאגיד השידור הישראלי ישדר בשעות צפיית שיא, במשך 180 דקות, לכל הפחות, תוכן חדשותי ותוכן בענייני היום שיעביר לו תאגיד החדשות הציבורי. | | | | | | | |
|  | | 3. | | תאגיד השידור הישראלי ישדר בשעות שאינן שעות צפיית שיא, במשך 90 דקות, לכל הפחות, תוכן חדשותי ותוכן בענייני היום שיעביר לו תאגיד החדשות הציבורי." | | | | | | | |
| תיקון התוספת | |  | | בתוספת - | | | | | | | |
|  | |  | |  | | 1. בכותרת, במקום "תוספת" יבוא "תוספת שנייה"; | | | | | |
|  | |  | |  | | 1. סעיף 3- בטל. | | | | | |

**עיקרי החוק**

יום 11 באוגוסט 2014 פורסם חוק השידור הציבורי הישראלי, התשע"ד-2014 ("החוק"). עניינו של החוק הוא בהקמת משדר ציבורי חדש, יעיל, ועצמאי, שיחליף את פעולתה של רשות השידור הפועלת מכוח חוק רשות השידור, התשכ"ה-1965.

החוק קובע את אופן פעולתו של תאגיד השידור הישראלי, וכן קובע הוראות לגבי האורגנים שלו ואופן בחירתם, הוראות לגבי תקציבו של התאגיד, הוראות הנוגעות לתכני השידור ולנושאים נוספים הנוגעים לפעילות התאגיד. לצד זאת, החוק מסדיר את אופן סגירתה של רשות השידור, ואת מינויו של כונס הנכסים הרשמי כמפרק רשות השידור, תוך שמירה על המשכיות בשידור הציבורי במעבר בין רשות השידור לשידורים על פי החוק.

בהתאם לאמור בחוק, מיד עם פרסום החוק מונה הכונס הרשמי כמפרק רשות השידור.

בהתאם לקבוע בסעיף 92 לחוק, יום תחילתו של חוק השידור הציבורי נקבע ליום 30 באפריל 2017 ("יום התחילה"), והוא המועד בו אמור תאגיד השידור הישראלי להתחיל בשידוריו, לצד סיום שידורי רשות השידור.

מתכונת השידור הציבורי שבה ועלתה לדיון לאחרונה בין שרים בממשלה, בפרט לעניין האיזון הנדרש בין עצמאותו של התאגיד מחד לבין הגורם שיפקח על פעילותו של התאגיד הממומן מכספי ציבור מאידך. המתווה שסוכם לבסוף, כמוצע בתזכיר זה, מטרתו להקים תאגיד שידור נפרד ועצמאי לעניין חדשות, אקטואליה וענייני היום ("חדשות"), במבנה דומה לתאגיד השידור הישראלי בפיקוחה של מועצה ייעודית נפרדת שייוחד כולו לשידורי חדשות ( "תאגיד החדשות"). תאגיד החדשות יפעל במקום חטיבת החדשות בתאגיד השידור הישראלי. תאגיד החדשות יפעל בממשל תאגידי דומה לזה הקבוע בחוק ביחס לתאגיד השידור הישראלי ובכלל זה לעניין מועצה של נציגי ציבור, מנהל כללי, וועדת איתור. ההרכב של מועצת תאגיד החדשות הציבורי משקף את ההתמקדות וההתמקצעות בתכנים שהתאגיד יהיה אמון עליהם ולתפקידיו לפי החוק המוצע, ולכל הפחות ארבעה מבין עשרת חבריה יהיו בעלי מומחיות וניסיון מתחומי השידורים והעיתונות. זאת, בנוסף להנהלה ייעודית אשר תתמקד אף היא רק בתכנים האמורים. יתרה מזאת, המתווה המוצע מאפשר לקלוט עובדים ועיתונאים בהיקף גדול יותר מרשות השידור לתוך תאגיד החדשות הציבורי, אשר יביאו עימם לתאגיד החדש את ההכשרה והניסיון הדרושים לשם הפקה ויצירה של תכני החדשות. להלן עיקרי החוק המוצע -

* בחוק יתווסף פרק חדש שעניינו תאגיד ציבורי ייעודי לשידורי חדשות. בפרק ייקבעו הוראות לעניין מתכונת הפעילות של התאגיד ומבנהו, ובכלל כך לעניין מועצה של נציגי ציבור, מנהל כללי, ועדת איתור, עובדי התאגיד וכד' זה שהן דומות לאלה הקבועות בחוק ביחס לתאגיד השידור הישראלי.
* תחום החדשות ימחק מתפקידי תאגיד השידור הישראלי, ותבוטל חטיבת החדשות בתאגיד השידור הישראלי.
* תפקידיו של תאגיד החדשות ייקבעו בחוק והם ישקפו את התפקידים שנגרעו מתפקידי תאגיד השידור הישראלי.
* תאגיד החדשות יפיק את החדשות שישודרו במסגרת שידורי הטלוויזיה והרדיו, ויופצו באתר האינטרנט של תאגיד השידור הישראלי. כחלק משידורי הרדיו תהיה רשת רדיו ייעודית לעניין חדשות. השידורים יבוצעו ויופצו בפועל על ידי תאגיד השידור הישראלי, ובמסגרת השידורים יכללו תכני החדשות שיעביר לו תאגיד החדשות. בחוק יקבע כי שידורי החדשות בטלוויזיה יקוימו בזמני שידור שיאפשרו לתת משקל הולם לחדשות כאשר ישובצו במסגרת שידורי הטלוויזיה, ולא יפחתו מזמני שידור מינימליים הנדרשים לשם כך.
* הממשל התאגידי של תאגיד החדשות שייקבע בחוק זהה בשינויים מחויבים לזה של תאגיד השידור הישראלי הקבוע בחוק ובכלל כך מנהל כללי ומועצה של נציגי ציבור. על גופים אלה ומנגנוני המינוי שלהם יחולו הוראות דומות לאלה שקבועות בחוק ביחס לתאגיד השידור הישראלי, ובכלל כך ועדת איתור, מינויה ודרך פעולתה, הרכב המועצה, מינויה ודרך פעולתה, זמן כהונתה, תפקידיה וסמכויותיה, נושאי משרה ובעלי תפקידים בתאגיד, וכן עובדי התאגיד - בהתאמה הנדרשת לאופי פעולת תאגיד החדשות והתכנים שעליהם יהיה אמון.
* הוראת השעה הקיימת היום בסעיף 149 לחוק המאפשרת רכישה של שידורי חדשות ואקטואליה במיקור חוץ תתבטל, ותאגיד החדשות יפיק את כל תכני החדשות בעצמו.
* הצעת החוק כוללת פרק ובו הוראות מעבר לתקופה בת שלושה חודשים מיום תחילת פעילות תאגיד החדשות, שהוא המועד בו יחלו השידורים הציבוריים לפי החוק, קרי לפרק הזמן שבין יום 15 במאי 2017 ועד יום 15 באוגוסט 2017. עד למינוי מועצה, ישמש הכונס הרשמי מפקח על פעולות המנהל הזמני של תאגיד החדשות, ואולם בביצוע תפקידו כעורך הראשי יפעל המנהל הזמני באופן עצמאי. זאת, בדומה לפיקוחו של הכונס הרשמי היום על רשות השידור שבהליכי פירוק. הכונס הרשמי ימנה לתאגיד מנהל כללי זמני, שישמש גם העורך הראשי של שידורי תאגיד החדשות הציבורי. עם תום התקופה האמורה ימונו לתאגיד החדשות מועצה ומנהל כללי, לפי ההוראות המוצעות, שזהות במהותן להוראות הקיימות בחוק לעניין מינוי מועצה ומנהל כללי לתאגיד השידור הישראלי.
* בהתאם למוצע, יועברו, בכפוף להסכמתם, עובדי חטיבת החדשות בתאגיד השידור הישראלי, לתאגיד החדשות הציבורי שיוקם, באותם תנאי שכר וחוזי העסקה ובאותם תפקידים, והמנהל הזמני לא יבצע כל שינוי בתנאים ובתפקידים של עובדים אלה. ככל שיהיו תקנים בלתי מאוישים, תינתן עדיפות לעובדי חטיבת החדשות ברדיו ובטלוויזיה ברשות השידור שיהיו מעוניינים בכך, בכפוף למגבלת התקנים המירבית של תאגיד החדשות הציבורי שאושרה בהתאם לקבוע בחוק.

**לסעיף 1**

מוצע לתקן את סעיף 1 לחוק ולהוסיף לו את ההגדרה "תאגיד החדשות הציבורי" שהוא תאגיד החדשות הציבורי אשר מוקם מכוח סעיף 82א המוצע, וכן הגדרה של "הכונס הרשמי" לפי משמעותו בפקודת החברות.

**לסעיף 2**

מוצע לתקן את סעיף 7 לחוק שעניינו "תפקידי תאגיד השידור הציבורי" על מנת להתאימו לתפקידי התאגיד לפי המתווה המוצע, ולקבוע תחת סעיף קטן (ג) הקיים כי תאגיד השידור הישראלי ישדר את התוכן החדשותי והתוכן בענייני היום שיעביר לו תאגיד החדשות הציבורי. תאגיד החדשות הציבורי יהיה אחראי באופן בלעדי על יצירתם, הפקתם ועריכתם של כל תכני החדשות וענייני היום שתאגיד השידור הישראלי ישודר בטלוויזיה וברדיו ויספק באתר האינטרנט שלו. מוצע לקבוע הוראה דומה ביחס לתאגיד החדשות הציבורי בסעיף 82ב(ב) המוצע.

נוסחו של סעיף קטן (ג) שמוצע למחוק הוא:

"(ג) תאגיד השידור הישראלי יספק תוכן חדשותי ותוכן בענייני היום, באופן מקצועי, הגון, אחראי, עצמאי, ביקורתי, נטול פניות ואמין, בשקיפות ותוך הפעלת שיקול דעת עיתונאי ונאמנות לאמת העובדתית ולחובת הדיווח לציבור".

**לסעיף 3**

מוצע לבטל את פרק ו' לחוק שעניינו מנהל חטיבת החדשות בתאגיד השידור הישראלי, בהתאם למתווה המוצע לפיו תאגיד החדשות הציבורי הוא שיפיק את שידורי החדשות.

נוסחו של פרק ו' שמוצע לבטל הוא:

"47. (א) לתאגיד השידור הישראלי יהיה מנהל חטיבת חדשות; למנהל חטיבת החדשות ימונה אדם בעל ניסיון בתחום העיתונות, לתקופת כהונה של ארבע שנים, ואפשר להאריך את כהונתו לתקופת כהונה אחת נוספת.

(ב) הוראות סעיף 52(ב)(1) יחולו לעניין מנהל חטיבת החדשות, ואולם מינויו והעברתו מכהונה טעונים אישור של רוב חברי המועצה המכהנים.

(ג) על אף האמור בסעיף 43(2), לעניין שידורי החדשות ותכניות בענייני היום במסגרת תקציב חטיבת החדשות, יהיה מנהל חטיבת החדשות העורך הראשי; בביצוע תפקידו זה יפעל מנהל חטיבת החדשות באופן עצמאי.

48. לא ימונה ולא יכהן מנהל חטיבת חדשות שיש לו זיקה אישית או עסקית לשר משרי הממשלה, מי שעוסק בפעילות פוליטית או בפעילות מפלגתית, או מי שעסק בפעילות פוליטית או בפעילות מפלגתית בחמש השנים האחרונות; לעניין זה, לא יראו השתתפות בהפגנה או בכינוס בעל אופי פוליטי, או הבעת עמדה פומבית בעניינים פוליטיים, כשלעצמן, כפעילות פוליטית."

**לסעיף 4**

מוצע לתקן את סעיף 52 שעניינו קבלת עובדים לתאגיד השידור הישראלי כדלקמן:

מוצע למחוק את פסקה 52(ב)(2) מאחר שלפי המתווה המוצע תבוטל חטיבת החדשות בתאגיד השידור הישראלי ועיתונאים ועורכי חדשות יועסקו על ידי תאגיד החדשות הציבורי, וכן מוצע להתאים את פסקה (3) לתיקון האמור.

נוסחו של סעיף 52(ב)(2) שמוצע לבטל הוא:

"(ב)(2) חובת המכרז לא תחול על משרות עיתונאי, עורך חדשות או מגיש תכניות בחטיבת החדשות; המועצה תקבע, בהחלטה מנומקת, כללים לעניין המשרות האמורות ומספר העובדים המרבי שעליהן לא תחול, בתנאים שתקבע, חובת המכרז; קבלת אדם למשרה כאמור תיעשה בידי מנהל חטיבת החדשות באישור המנהל הכללי, בהתבסס על שיקולים מקצועיים ובמסגרת התקציב שהוקצה לשם כך לחטיבת החדשות; עלות השכר לעובד במשרה כאמור לא תעלה על סכום שעליו החליטה המועצה, אלא אם כן אישרה זאת ועדת המשנה להתקשרויות שמונתה לפי סעיף 21."

**לסעיף 5**

מוצע לתקן את סעיף 63 שעניינו "תוכן השידור הציבורי" ולהתאימו למתווה המוצע כדלקמן:

מוצע להוסיף את סעיף קטן (א1) לפיו תאגיד השידור הישראלי יכלול בתכנים שהוא משדר את התוכן החדשותי והתוכן בענייני היום שיעביר לו תאגיד החדשות הציבורי, ואלה ישודרו הן בשידורי הטלוויזיה של תאגיד השידור הישראלי, בהתאם לאמור בסעיף קטן (א2) המוצע, והן בשידורי הרדיו.

מוצע להוסיף את סעיף קטן (א2) לפיו תאגיד השידור הישראלי ישדר בשידורי הטלוויזיה את התוכן שיעביר לו תאגיד החדשות הציבורי במועדים ובזמנים בהתאם להוראות התוספת הראשונה המוצעת לחוק. כמו כן מוצע, כדי לתת מענה לצרכי התאגידים ולאפשר גמישות ניהולית, כי המועצה של תאגיד השידור הישראלי בהסכמת מועצת תאגיד החדשות הציבורי תהיה רשאית לשנות את התוספת הראשונה לחוק. כן מוצע כי כל אחת מהמועצות תקבל החלטתה לעניין זה ברוב חבריה המכהנים.

מוצע לתקן את סעיף קטן (ג)(1) באופן שיבהיר שבמסגרת שידורי הרדיו של תאגיד השידור הישראלי, יכולים להיות משודרים שידורי חדשות ותכנים בענייני היום שלהם אחראי תאגיד החדשות הציבורי, בהתאם להחלטת תאגיד השידור הישראלי, וכן כי בין יתר רשתות הרדיו שישדר תאגיד השידור הישראלי, הוא ישדר גם את רשת הרדיו בנושא חדשות וענייני היום שתאגיד החדשות הציבורי אחראי לה לפי סעיף 82יב(ב) המוצע.

**לסעיף 6**

מוצע לתקן את סעיף 64 שעניינו הפקה ורכישה של תכניות ולהתאימו את נוסחו לתיקון המוצע לפיו התוספת הקיימת לחוק תסומן כתוספת השנייה לחוק.

**לסעיף 7**

מוצע לתקן את סעיף 67 שעניינו שימור, תיעוד והנגשה של השידורים, על מנת להבהיר שחובותיו של תאגיד השידור הישראלי בהתאם לסעיף זה חלות גם על השידורים של תכנים שיעביר לו תאגיד החדשות הציבורי.

**לסעיף 8**

סעיף 75 שעניינו כללים לעניין שידור פרסומות והודעות, קובע כי מועצת תאגיד השידור הישראלי תקבע כללים בדבר איסורים ומגבלות על שידור הודעות חסות, תשדירי פרסומת והודעות ותשדירים לשירות הציבור, בין היתר בשים לב לתפקידי תאגיד השידור הישראלי כאמור בסעיף 7 לחוק. מוצע לתקן את הסעיף כך שבעת קביעת הכללים המועצה האמורה תתחשב גם בתפקידים של תאגיד החדשות הציבורי הקבועים בסעיף 82ב המוצע.

**לסעיף 9**

מוצע לתקן את סעיף 80 שעניינו תקציב תאגיד השידור הישראלי, ולחלק את התקציב הקבוע בו בין שני התאגידים שיהיו אמונים על השידור הציבורי לפי החוק כדלקמן:

מוצע לתקן את ההגדרה של "הסכום הכולל" ולהתאים את תקציבו של תאגיד השידור הישראלי לתפקידיו על פי החוק לפי המתווה המוצע. מתקציבו של התאגיד יופחתו הסכומים הנדרשים לצורך יצירה והפקה של שידורי חדשות, וסכומים אלה יועברו לתאגיד החדשות הציבורי בהתאם לתפקיד שיוטל עליו לפי המתווה המוצע.

בנוסף מוצע לקבוע את מנגנון התקצוב לתאגיד החדשות הציבורי כדלקמן: מוצע להחליף את סעיף קטן (ד), ולקבוע כי מתוך הסכום הנוסף כהגדרתו בסעיף 80, שעל משרד התחבורה והבטיחות בדרכים להעביר מדי חודש לתאגיד השידור הישראלי, יעביר משרד התחבורה והבטיחות בדרכים סכום בסך של 11.25 מיליון שקלים חדשים לתאגיד החדשות הציבורי. יתר הסכומים יועברו לתאגיד השידור הישראלי באותה המתכונת כפי שהיה קבוע עד כה. תכלית הסעיף לקבוע את מקורות התקציב של שני התאגידים, באופן שסך סכומי התקציב של שני התאגידים יעמוד על סכום בגובה של תקציב תאגיד השידור הישראלי על פי החוק הקיים, וזאת על מנת להבטיח שלא תיפרץ מסגרת התקציב המוקצה לשידור הציבורי תוך שמירה על קופת הציבור.

בהתאם לחוק היום תאגיד השידור הישראלי מחויב להשקיע סכומים בסך של 160 מיליון שקלים חדשים לכל הפחות במימון הפקה של שידורי חדשות ותוכניות בענייני היום. בהתאם להצעת החוק תקציב תאגיד החדשות הציבורי יעמוד על סכום של 135 מיליון שקלים חדשים. סכום זה ישמש בנוסף למימון הפקה של שידורי חדשות ותוכניות בענייני היום גם לתשלום הוצאות שכר של נושאי המשרה של תאגיד החדשות הציבורי, המפורטים בהצעה זו.

מאחר שלפי המתווה המוצע תאגיד השידור הישראלי ימשיך לשדר שידורי חדשות בערוץ בשפה הערבית, מוצע להתאים את תקציבו של תאגיד החדשות הציבורי להיבט זה, ולהעמידו על סכום בסך של 135 מיליון שקלים חדשים.

הסכום החודשי שמוצע להעביר לתאגיד החדשות הציבורי הוא החלק ה-12 מתקציבו המוצע בסך 135.

נוסחו של סעיף 80(ד) שמוצע להחליפו הוא:

"(ד) משרד התחבורה והבטיחות בדרכים יעביר מדי חודש לתאגיד השידור הישראלי את הסכום הנוסף שגבה במהלך החודש שקדם לו יחד עם הסכום המועבר."

**לסעיף 10**

מוצע להוסיף לחוק את פרק י"ג1 המוצע שעניינו תאגיד החדשות הציבורי, ולקבוע בו הוראות בין היתר לעניין הקמת התאגיד ותפקידיו, מינוי מועצה ציבורית לתאגיד, תפקידיה וסמכויותיה, ועדת איתור, המנהל הכללי דרכי מינוי תפקידיו וסמכויותיו, נושאי משרה ובעלי תפקידים אחרים בתאגיד, הוראות בדבר עובדי התאגיד, מקום מושבו, הוראות המסדירות את היחסים בין שני התאגידים, ותכנים להם אחראי התאגיד, כדלקמן:

**לסעיף 82א המוצע (הקמת תאגיד החדשות הציבורי) –**

מוצע להקים תאגיד חדשות ציבורי, בהתאם למתווה המוצע.

בנוסף מוצע לקבוע הוראות לעניין האישיות המשפטית של התאגיד, לקבוע כי האורגנים שלו הם המועצה הציבורית והמנהל הכללי, ולקבוע כי הוא גוף מבוקר כמשמעותו בחוק מבקר המדינה, התשי"ח-1958. הוראות דומות קבועות ביחס לתאגיד השידור הישראלי בסעיפים 2,3,4, ו-6 לחוק.

**לסעיף 82ב המוצע (תפקידי תאגיד החדשות הציבורי) –**

מוצע לקבוע כי תאגיד החדשות הציבורי יספק לתאגיד השידור הישראלי תוכן חדשותי ותכנים בענייני היום, באמצעים חזותיים קוליים וכתובים לשם הפצתם לציבור בידי תאגיד השידור הישראלי בטלוויזיה, ברדיו ועל גבי רשת האינטרנט.

כמו כן מוצע לקבוע כי התכנים האמורים יסופקו כשירות ציבורי, באופן שיפנה למגוון האוכלוסיות והזרמים בחברה הישראלית, באופן מקצועי, הגון, אחראי, עצמאי, ביקורתי, נטול פניות ואמין, בשקיפות ותוך הפעלת שיקול דעת עיתונאי ונאמנות לאמת העובדתית ולחובת הדיווח לציבור. הוראות דומות קבועות היום ביחס לתאגיד השידור הישראלי בסעיפים 7(ג) ו-8 לחוק.

בנוסף מוצע לקבוע את חובתו של תאגיד החדשות הציבורי לספק בהתאם לתפקידו על פי המתווה המוצע את התכנים האמורים לתאגיד השידור הישראלי לשם שידורם והפצתם ברשת האינטרנט.

**לסעיף 82ג המוצע (מועצת תאגיד החדשות הציבורי) –**

מוצע לקבוע כי לתאגיד החדשות הציבורי תהיה מועצה בת עשרה נציגי ציבור. המועצה תמונה על ידי שר התקשורת, לפי המלצה של ועדת איתור לפי סעיף 82ז המוצע. ההוראות בחוק לעניין הרכב המועצה ודרכי מינויה דומות במהותן להוראות שחלות על מועצת תאגיד השידור הישראלי כפי שהיא קבועה בסעיף 9 לחוק, אך במועצה לפי סעיף 82ג המוצע יכהנו 10 חברים ולא 12, וכן יש בהרכב חבריה הבדלים נוספים שנובעים מאופי פעילותו של התאגיד, שעיקרם אלה: לא נדרש כי במועצה יהיה נציג ציבור בעל מעמד בתחום מורשת ישראל, ונציגים בעלי ניסיון משמעותי בתחום החינוך או השידורים לנוער ולילדים.

בנוסף מוצע לקבוע כי על חברי המועצה של תאגיד החדשות הציבורי יחולו בשינויים המחויבים ההוראות שקבועות כיום בחוק ביחס לחברי המועצה של תאגיד השידור הישראלי, ובכלל כך לעניין כשירות למינוי חברי מועצה, החלה של דינים מסוימים שחלים על עובדי מדינה, איסור זיקה פוליטית או מפלגתית, תקופת כהונה, הפסקת כהונה והשעיה מכהונה, מינוי ממלא מקום, פרסום בדבר מינוי והפסקת כהונה, גמול והחזר הוצאות, עצמאות שיקול דעת, זכות לקבל מידע מהתאגיד האמור, ניגוד עניינים, ואיסור השתתפות חבר מועצה בשידורים של כל אחד מהתאגידים.

**לסעיף 82ד המוצע (תפקידי המועצה) –**

מוצע לקבוע את תפקידי מועצת תאגיד החדשות הציבורי, בדומה להוראות הקבועות ביחס למועצת תאגיד השידור הישראלי בסעיף 11 לחוק, בשינויים המחויבים הנובעים מכך שתאגיד החדשות הציבורי יפעל רק בתחום התוכן החדשותי ותכנים בענייני היום, כך למשל המועצה תאשר את לוחות השידורים של התכנים שמספק תאגיד החדשות הציבורי לתאגיד השידור הישראלי.

**לסעיף 82ה המוצע (סמכות המועצה לקביעת כללים) –**

מוצע לקבוע כי המועצה תהיה רשאית לקבוע, באישור שר התקשורת, כללים לניהולו של תאגיד החדשות הציבורי ולפיקוח על השידורים, ולביצועם היעיל של תפקידיו לפי חוק זה, וכי כללים אלה יפורסמו ברשומות ובאתר האינטרנט של תאגיד החדשות הציבורי.

סמכות והוראות דומות קבועות ביחס למועצת תאגיד השידור הישראלי בסעיף 90 לחוק.

**לסעיף 82ו המוצע (החלת הוראות על המועצה) –**

מוצע לקבוע כי על המועצה של תאגיד החדשות הציבורי יחולו בשינויים המחויבים ההוראות שקבועות כיום בחוק ביחס למועצה של תאגיד השידור הישראלי, ובכלל כך לעניין סמכות שיורית של המועצה, דוחות כספיים ודוחות על פעילות התאגיד האמור, תוקף פעולות המועצה, ישיבות המועצה, סדרי עבודת המועצה, ועדות משנה, וועדת הביקורת.

**לסעיף 82ז המוצע (ועדת איתור) –**

מוצע לקבוע כי תמונה ועדת איתור שתפקידה לאתר ולהציע לשר התקשורת מועמדים למועצת תאגיד החדשות הציבורי. כן מוצע להחיל בשינויים המחויבים על ועדת האיתור, מינויה, עבודתה, חבריה וכהונתם את הוראות פרק ד' לחוק שעניינו ועדת האיתור למועצת תאגיד השידור הישראלי.

**לסעיף 82ח המוצע (המנהל הכללי של תאגיד החדשות הציבורי) –**

מוצע לקבוע כי המועצה תמנה מנהל כללי לתאגיד החדשות הציבורי, שיהיה בעל תואר אקדמי, ובעל ניסיון משמעותי בתחום העיתונות, וכן יעמוד בתנאי כשירות זהים לתנאים הקבועים בסעיף 38(א) לחוק ביחס למנהל הכללי של תאגיד השידור הישראלי. כן מוצע להחיל בשינויים המחויבים על המנהל הכללי, מינויו וכהונתו, הוראות שונות שקבועות כיום בפרק ה' לחוק ביחס למנהל הכללי של תאגיד השידור ישראלי, למעט לעניין תפקידי המנהל הכללי. כך למשל המועמדים לתפקיד המנהל הכללי ייבחרו בידי ועדה שחבריה הם יושב ראש המועצה ושני חברי מועצה שהיא תבחר.

בנוסף מוצע לקבוע בסעיף קטן (ג) המוצע את תפקידיו של המנהל הכללי של תאגיד החדשות הציבורי, שזהים מעיקרם לתפקידיו של המנהל הכללי של תאגיד השידור הישראלי לפי סעיף 43 לחוק.

**לסעיף 82ט המוצע (בעלי תפקידים) –**

מוצע לקבוע כי לתאגיד החדשות הציבורי ימונו רואה חשבון מבקר, יועץ משפטי ומבקר פנימי, וכן להחיל עליהם בשינויים המחויבים את הוראות סעיפים 49 עד 51 לחוק, שעניינם בעלי תפקידים אלה בתאגיד השידור הישראלי. בנוסף מוצע כי יושב ראש המועצה ימנה, באישור המועצה, ממונה על קבילות הציבור בתאגיד החדשות הציבורי, ולהחיל עליו בשינויים המחויבים את הוראות סעיף 62 שעניינו ממונה על קבילות ציבור בתאגיד השידור הישראלי.

**לסעיף 82י המוצע (עובדי תאגיד החדשות הציבורי) –**

מוצע לקבוע כי קבלה של אדם לעבודה בתאגיד החדשות הציבורי תיעשה במכרז. כן מוצע לקבוע כי נושאי משרה ייבחרו בהליך של ועדה לאיתור מועמדים, באישור המועצה, וכי חובת המכרז לא תחול על משרות עיתונאי, עורך חדשות, או מגיש תכניות חדשות ותכניות בענייני היום. עוד מוצע כי הודעה בדבר איתור מועמדים למשרות שלא חלה עליהן חובת מכרז תפורסם באתר האינטרנט של תאגיד החדשות הציבורי זמן סביר מראש.

הוראות דומות קבועות בסעיף 52 בחוק ביחס לעובדי תאגיד השידור הישראלי.

כמו כן מוצע כי על תאגיד החדשות ועובדיו יחולו בשינויים המחויבים הוראות סעיפים 54 עד 55 לחוק שעניינם ייצוג הולם בקרב עובדי התאגיד, וממונה על מעמד האישה, וכן יוחלו על עובדי תאגיד החדשות דינים מסוימים החלים על עובדי מדינה, כפי שנעשה ביחס לעובדי תאגיד השידור הישראלי לפי סעיף 56 לחוק.

**לסעיף 82יא המוצע (נושאי משרה בתאגיד החדשות הציבורי) –**

מוצע לקבוע כי על נושאי משרה בתאגיד החדשות הציבורי יחולו בשינויים המחויבים הוראות פרק ט' לחוק שעניינו חובת זהירות וחובת אמונים של נושא משרה בתאגיד השידור הישראלי. מוצע כי "נושאי משרה" לעניין זה הם המנהל הכללי, מנהל אחר הכפוף במישרין למנהל הכללי, וכן חבר מועצה.

**לסעיף 82יב המוצע (תוכן השידורים של תאגיד החדשות הציבורי) –**

מוצע לקבוע כי תאגיד החדשות הציבורי יספק תוכן חדשותי ותוכן בענייני היום עבור תאגיד השידור הישראלי, לשם שידורו בטלוויזיה, ברדיו ועל גבי רשת האינטרנט.

כמו כן מוצע כי במסגרת שידורי הרדיו של "קול ישראל" שיקיים תאגיד השידור הישראלי כאמור בסעיף 63(ג)(1) בנוסחו המוצע, יקיים תאגיד החדשות הציבורי שידורי רדיו ברשת נפרדת, בנושא חדשות וענייני היום. הוראה זו נועדה להבהיר כי כחלק משידורי הרדיו הציבוריים תהיה רשת נפרדת שתעסוק בנושא חדשות וענייני היום, בדומה ל*רשת ב'* של "קול ישראל" כיום, וכי תאגיד החדשות הציבורי יהיה אחראי על כל תכניה. אין מניעה כי תאגיד השידור הישראלי ישלב תכנים של חדשות וענייני היום ברשתות הרדיו האחרות שמוקדשות לנושאים אחרים, ובלבד שהתכנים האמורים יסופקו לו על ידי תאגיד החדשות הציבורי.

**לסעיף 82יג המוצע (מסר פרסומי אסור) –**

מוצע לקבוע כי תאגיד החדשות הציבורי לא ישלב מסר פרסומי תשדירי פרסומות והודעות, תשדירים לשירות הציבור והודעות חסות בתוכן שהוא מספק, בין בתמורה, במישרין או בעקיפין, ובין בלא בתמורה. כן מוצע כי מתן תודה או פרסים בהתאם לכללים שקבעה מועצת תאגיד השידור הישראלי לעניין זה לפי סעיף 69 לחוק, לא ייחשב מסר פרסומי אסור.

כמו כן מוצע להבהיר כי תאגיד השידור הישראלי יהיה רשאי לשדר תשדירי פרסומות והודעות, תשדירים לשירות הציבור והודעות חסות בתכנים שמעביר לו תאגיד החדשות הציבורי, בהתאם להוראות סעיפים 70 עד 72 לחוק.

עוד מוצע כי תאגיד החדשות הציבורי יפעל לפי כללי המועצה האמורים. הוראות דומות קבועות כיום בסעיף 69 לחוק ביחס לתאגיד השידור הישראלי.

**לסעיף 82יד המוצע (שיא כוח אדם) –**

מוצע לקבוע כי הוראות סעיף 81 לחוק שעניינו שיא כוח האדם בתאגיד השידור הישראלי יחולו בשינויים המחויבים גם על כוח האדם בתאגיד החדשות הציבורי.

**לסעיף 82טו המוצע (מקום מושבו של תאגיד החדשות הציבורי) –**

מוצע לקבוע כי מקום מושבו של תאגיד החדשות הציבורי, מועצתו והנהלתו יהיה במיתקני תאגיד השידור הישראלי. מוצע כי לשם כך יקצה תאגיד השידור הישראלי את המקום הנדרש לפעילותו של תאגיד החדשות הציבורי ובכלל כך משרדים ואולפנים, וזאת כנגד תשלום שיקבע בהסכם בין התאגידים.

**לסעיף 82טז המוצע (מתן שירותים על ידי תאגיד השידור הישראלי) –**

מוצע לקבוע כי תאגיד השידור הישראלי יספק לתאגיד החדשות הציבורי את כל השירותים, המשאבים החומריים והרכש הנוסף הנדרשים לו לצורך ביצוע תפקידיו, על פי דרישתו, כנגד תשלום והכל כפי שייקבע בהסכם בין התאגידים. כמו כן מוצע כי כל מחלוקת שתתעורר בין התאגידים לעניין גיבוש ויישום ההסכם האמור בכל הנוגע לנושאים הקשורים בתקציב ותפעול תובא להכרעה בפני הממונה על התקציבים במשרד האוצר.

מטרת הסעיף להבטיח כי לתאגיד החדשות הציבורי יעמדו כל המשאבים להם הוא נזקק לשם הגשמת תפקידיו, וזאת על אף מגבלת ההתקשרויות שנקבעה לגביו בסעיף 82יד המוצע.

**לסעיף 82יז המוצע (שימוש בתקציב) –**

מוצע כי תאגיד החדשות הציבורי יעשה שימוש בתקציבו למטרות אלה בלבד: (1) רכישה של שירותים, משאבים חומריים וכל רכש נוסף, שתיעשה מתאגיד השידור הישראלי או באמצעותו; (2) תשלום לעובדיו ולעיתונאים שהתאגיד יתקשר עימם לצורך מתן שירותים, באופן אישי על ידם, בתחום החדשות, האקטואליה וענייני היום, שלא במסגרת יחסי עבודה.

הוראה זו נועדה להבטיח כי לא תיווצר כפילות מיותרת שבין התאגידים, וכן היא תאפשר תיאום מיטבי בין שני התאגידים ברכש ובלוגיסטיקה הנדרש בין היתר לצורכי חיסכון, וזאת מבלי לפגוע באפשרות של תאגיד החדשות הציבורי להתקשר עם עובדים, כולל עיתונאים.

**לסעיף 11**

מוצע לתקן את סעיף 89 לחוק שעניינו מיסים, ולקבוע כי הוא חל גם על תאגיד החדשות הציבורי.

**לסעיף 12**

מוצע לתקן את סעיף 92 לחוק שעניינו תחילה ובכלל כך תחילת השידורים לפי החוק, ולהבהיר כי הוא חל גם ביחס להעברת התכנים של תאגיד החדשות הציבורי.

**לסעיף 13**

מוצע להוסיף לחוק את סעיפים 95ב עד 95ד ובהם הוראות לעניין תקופת המעבר, שהיא שלושה חודשים מיום התחילה של החוק.

**לסעיף 95ב (מנהל כללי זמני בתאגיד החדשות הציבורי) –**

מוצע כי על אף האמור בהוראות סעיף 82ח(א) עד (ג) המוצע, ימונה מנהל כללי זמני לתאגיד החדשות הציבורי. המינוי ייעשה בידי הכונס הרשמי. בנוסף, לא ימונה כמנהל כללי זמני מועמד שהוועדה לבדיקת מינויים כהגדרה בחוק החברות הממשלתיות קבעה כי אינו מתאים לתפקיד. על המנהל הכללי הזמני יחולו איסורי זיקה, ובהם איסור זיקה פוליטית ומפלגתית. כן מוצע כי על המנהל הכללי הזמני יחולו הוראות שבסעיף 82ח(א), לעניין תנאי הכשירות של המנהל הכללי של תאגיד החדשות הציבורי.

מוצע כי תקופת כהונתו של המנהל הכללי הזמני בתאגיד החדשות הציבורי תהיה עד תום שלושה חודשים מיום התחילה של החוק (להלן - תקופת המעבר). עוד מוצע כי לא יהיה בכך כדי למנוע את מינויו לתפקיד המנהל הכללי של תאגיד החדשות הציבורי, לפי הוראות סעיף 82ח.

בנוסף מוצע כי בתקופת המעבר המנהל הכללי הזמני יהיה העורך הראשי של התוכן החדשותי ושל התכניות בענייני היום שיספק תאגיד החדשות הציבורי.

מוצע כי המנהל הכללי הזמני לא יערוך שינויים במבנה תאגיד החדשות הציבורי, העובדים העוברים כהגדרתם בסעיף 96א המוצע המועסקים בו, דהיינו העובדים שעוברים אליו מחטיבת החדשות בתאגיד השידור הישראלי, תפקידיהם ותנאי העסקתם, אלא בהסכמת העובד. המנהל הכללי הזמני ישמר את הקיים במבנה תאגיד החדשות הציבורי במתכונת זהה לזו שנקבעה בחטיבת החדשות בתאגיד השידור הישראלי, וזאת עד למינויו של המנהל הכללי. על כן מוצע לקבוע כי המנהל הכללי הזמני לא יערוך שינויים כמפורט לעיל. לצד זאת, בתקופת המעבר המנהל הכללי הזמני של התאגיד יציע לעובדי רשות השידור להתקבל כעובדים בתאגיד החדשות הציבורי, בהיקף של ההפרש בין שיא כוח האדם שאושר בתאגיד החדשות לבין מספר העובדים העוברים.

כמו כן מוצע כי בכפוף לאמור החל ביום התחילה ועד תום תקופת כהונתו ימלא המנהל הכללי הזמני של תאגיד החדשות הציבורי את כל התפקידים המוטלים על המנהל הכללי של תאגיד החדשות הציבורי לפי סעיף 82ח המוצע ויחולו לגביו כל הוראות החוק החלות על המנהל הכללי. עוד מוצע כי לאחר שימונו מנהל כללי קבוע ומועצה לתאגיד החדשות הציבורי, המנהל הכללי יהיה רשאי, בכפוף לכל דין, לערוך שינויים במבנה תאגיד החדשות הציבורי, העובדים בו ותפקידיהם.

ההוראות המוצעות לעיל מגבילות את סמכויותיו של המנהל הזמני של תאגיד החדשות הציבורי במהלך תקופת המעבר ביחס לסמכויות שיהיו נתונות למנהל הכללי על פי החוק, לאחר מינויה של מועצה לתאגיד החדשות הציבורי, בין היתר ביחס ליכולתו לערוך שינויים במבנה תאגיד החדשות הציבורי, העובדים העוברים אליו מחטיבת החדשות בתאגיד השידור הישראלי ותפקידיהם. הוראות אלה נועדו על מנת להבטיח מעבר חלק ככל הניתן לשידורים לפי המתווה המוצע ובמועד הקבוע בו ולהגשמת תכלית החוק.

**לסעיף 95ג (מפקח על פעולות המנהל הכללי הזמני של תאגיד החדשות הציבורי) –**

מוצע כי עד למינוי מועצת תאגיד החדשות הציבורי, ישמש הכונס הרשמי כמפקח על פעולות המנהל הכללי הזמני של תאגיד החדשות הציבורי, אך בביצוע תפקידו כעורך הראשי יפעל המנהל הכללי הזמני באופן עצמאי. בדומה למגבלה שחלה על המנהל הכללי הזמני, מוצע לקבוע כי גם הכונס הרשמי לא יהיה רשאי לערוך שינויים מבניים בתאגיד, ובתפקידי העובדים. מאחר שבתקופת המעבר לא תהיה לתאגיד החדשות הציבורי מועצה אשר תפקח על ביצוע תפקידיו, מוצע כי הכונס הרשמי הוא שיפקח על היבטים מסוימים (בעיקרם, תקציביים ולוגיסטיים, אך לא בהיבטים הנוגעים בתוכן) של פעולת המנהל הכללי הזמני עד למינויה של המועצה, כפי שהוא עושה כיום ביחס לרשות השידור שבפירוק.

**לסעיף 95ד (תקציב בתקופת המעבר) –**

מוצע כי על אף האמור בסעיף 80(ד)(1) המוצע, בתקופת המעבר, או עד לכריתת הסכם בין התאגידים כאמור בסעיף 82טו(א) המוצע, לפי המאוחר, משרד התחבורה והבטיחות בדרכים יעביר את הסכומים הקבועים בסעיף 80(ד)(1) לתאגיד השידור הישראלי ולא לתאגיד החדשות הציבורי. כן מוצע כי בתקופת המעבר יועברו לתאגיד החדשות הציבורי סכומים לצורך תשלום כאמור בסעיף 82טז(ג) המוצע בלבד, ולא יותר מהסכום הקבוע בחוק המוצע. כמו כן מוצע כי לשם כך תאגיד החדשות הציבורי יעביר למשרד התחבורה והבטיחות בדרכים, אחת לחודש, הודעה מפורטת שתאושר בידי כונס הנכסים הרשמי, בדבר גובה התשלומים האמורים.

מטרת סעיף זה היא לקבוע את גובה הסכום שיועבר לתאגיד החדשות הציבורי גם טרם גיבוש ההסכם בין תאגיד החדשות לתאגיד השידור.

**לסעיף 14**

מוצע לתקן את סעיף 96 לחוק כדלקמן:

מוצע לקבוע כי לעניין זה עובדי רשות השידור שהתקבלו לעבוד בתאגיד החדשות הציבורי יבואו במניין עובדי רשות השידור שהוצעו להם משרות כאמור בסעיף 96(א) לחוק.

בהתאם למתווה שבסעיף 96א המוצע, ביום התחילה תסיים העסקתם של עובדי חטיבת החדשות בתאגיד השידור הישראלי. עובדי חטיבת החדשות בתאגיד השידור הישראלי יעברו לתאגיד החדשות הציבורי אם יהיו מעוניינים בכך. על מנת לשמר את המנגנון הקיים בחוק לעניין קבלת עובדי רשות השידור לעבודה בתאגיד השידור הישראלי, מוצע לקבוע כי לעניין זה יראו בעובדי תאגיד החדשות הציבורי כעובדי רשות השידור שהתקבלו לעבודה בתאגיד השידור הישראלי.

כמו כן מוצע כי לעניין איוש משרות נוספות בתקנים שטרם אוישו בתאגיד החדשות הציבורי בתקופת המעבר, המנהל הכללי הזמני יציע לעובדי רשות השידור להתקבל כעובדים בתאגיד, כן מוצע כי קבלת עובדים לפי סעיף זה תיעשה בהליך שוויוני ושקוף לפי כללים שיקבע המנהל הכללי הזמני של תאגיד החדשות הציבורי בהתייעצות עם נציב שירות המדינה. עוד מוצע כי הוראות אלה יחולו רק על מי שהיה עובד של רשות השידור, שהועסק בה במשך שנתיים רצופות לפחות ערב יום הפרסום.

**לסעיף 15**

מוצע להוסיף לחוק את סעיף 96א שעניינו קבלת עובדי תאגיד השידור הישראלי לתאגיד החדשות הציבורי.

מוצע כי ביום התחילה תסתיים העסקתם של עובדי חטיבת החדשות בתאגיד השידור הישראלי, אשר תינתן להם האפשרות לעבור בתפקידם ובאותם תנאי עבודה ושכר לעבודה בתאגיד החדשות הציבורי, ביום התחילה, בהתאם להוראות סעיף 96א(א) בנוסחו המוצע, ואולם לא תיפסק העסקתו של עובד שלא בהסכמתו, בנסיבות בהן פיטורי אותו עובד אסורים על פי דין. כן מוצע כי הוראות אלה לא יחולו על תפקידו של מנהל חטיבת החדשות אשר מתבטל. בנוסף מוצע להבהיר כי לאחר מינויו של המנהל הכללי של תאגיד החדשות הציבורי ומינוי המועצה, המנהל הכללי יהיה רשאי לערוך שינויים במבנה התאגיד והתפקידים בו, והכל בכפוף לכל דין.

**לסעיף 16**

מוצע לבטל את סעיף 149 שעניינו הוראת שעה לעניין רכישת תכניות בענייני היום, נוכח המתווה המוצע לפיו תאגיד החדשות הציבורי יהיה אחראי ליצירה, עריכה והפקה של התוכן החדשותי ושל התכנים בענייני היום.

נוסחו של סעיף 149 שמוצע להחליפו הוא:

"149(א)(1) על אף האמור בסעיף 3 לתוספת, בתקופה של שנתיים מיום התחילה רשאית חטיבת החדשות להקצות סכומים לרכישה של תכניות בענייני היום, באופן ובתנאים שעליהם יחליט מנהל חטיבת החדשות;

(2) על רכישת תכניות בענייני היום בידי חטיבת החדשות בהתאם להוראות סעיף קטן זה יחולו הוראות סעיף 47(ג);

(3) התקשרות לרכישת תכניות בענייני היום טעונה אישור המועצה.

(ב) הוראות סעיף קטן (א) לא יחולו על רכישה של שידורי חדשות בטלוויזיה, ברדיו ובאינטרנט, ובכלל זה מהדורת החדשות המרכזית בטלוויזיה ומבזקי חדשות.

(ג) תכניות בענייני היום כאמור בסעיף קטן (א) לא יירכשו מאת מורשה לשידורים, בעל רישיון לשידורים, מפיק חדשות עצמאי או עיתון, וכן מאת מי שהוא בעל שליטה או בעל עניין באחד מהם, מאת מי שאחד מהם הוא בעל שליטה או בעל עניין בו או מאת מי שאדם מסוים הוא בעל שליטה או בעל עניין באחד מהם, וכן בעל שליטה או בעל עניין בו; לעניין זה –

"מורשה לשידורים" – כהגדרתו בחוק הרשות השנייה לטלוויזיה ורדיו, התש"ן-1990;

"בעל רישיון לשידורים", "עיתון" ו"מפיק חדשות עצמאי" – כהגדרתם בסעיפים 1, 6ח4 ו-6כ2 לחוק התקשורת (בזק ושידורים), התשמ"ב-1982, בהתאמה.

(ד) על אף האמור בסעיף קטן (א), המועצה רשאית להורות למנהל חטיבת החדשות להפיק תכניות בענייני היום, כולן או חלקן, באופן עצמאי, לפני תום התקופה האמורה באותו סעיף קטן , אם נוכחה שחטיבת החדשות ערוכה לכך.".

**לסעיף 17**

מוצע להוסיף לחוק תוספת שתהיה התוספת הראשונה לחוק. בתוספת זו מוצע לקבוע את המועדים והזמנים המינימליים בהם ישדר תאגיד השידור הישראלי בשידורי הטלוויזיה את התוכן שיעביר לו תאגיד החדשות הציבורי. כאמור לעיל לעניין תיקון סעיף 63, מוצע כי מועצת תאגיד השידור הישראלי, בהסכמת מועצת תאגיד החדשות הציבורי, תהא רשאית לשנות את התוספת הראשונה לחוק.

מוצע לקבוע בתוספת הראשונה כי תאגיד השידור הישראלי ישדר בשעות צפיית שיא, במשך 180 דקות לכל הפחות, תוכן חדשותי ותוכן בענייני היום שיעביר לו תאגיד החדשות הציבורי, ובמשך 90 דקות לכל הפחות, בשעות שאינן שעות צפיית שיא.

הוראות אלה נועדו להבטיח כי במסגרת שידורי הטלוויזיה יוקצה הזמן הנדרש לתוכן החדשותי ולתוכן בענייני היום של תאגיד החדשות הציבורי.

**לסעיף 18**

מוצע לתקן את כותרת התוספת הקיימת לחוק ולקבוע בה כי היא התוספת השנייה לחוק.

כמו כן מוצע למחוק את סעיף 3 לתוספת, שעניינו מימון שידורי החדשות ותכניות בענייני היום בידי תאגיד השידור הישראלי, בהתאם למתווה המוצע לעיל.

נוסחו של סעיף 3 שמוצע למחוק הוא:

"ההוצאה השנתית שיוציא תאגיד השידור הישראלי למימון הפקה של שידורי חדשות ותכניות בענייני היום, ברדיו, בטלוויזיה ועל גבי רשת האינטרנט, תהיה 160 מיליוני שקלים חדשים, לפחות בכל שנה; חטיבת החדשות לא תקצה סכומים לרכישה של שידורי חדשות או תכניות בענייני היום."

1. ס"ח התשע"ד, עמ' 778; התשע"ז, עמ' 328. [↑](#footnote-ref-2)